Հակոբ Հարությունյանն ասում է, որ իրենց խոստացել էին ճանապարհը բացել այս տարվա հուլիսի 25-ին, սակայն մինչեւ հիմա այդ 50 մետրանոց ճանապարհը չի բացվել։ «Մեզ պետք է, որ բացվի ստորգետնյա ավտոտնակների մուտքը, տարածքն էլ վերականգնեն։ Այստեղ շատ ծանր տեխնիկա է աշխատել, մեկ-մեկ 50 տոննանոց կռունկներ են կանգնում։ Եվ հին ասֆալտը քայքայված է»,- ասաց քաղաքացին։ Քաղաքացիները դիմել են նաեւ արտակարգ իրավիճակների նախարարություն։ Դրանից հետո իրենց այցելել է մի փոխգնդապետ, նայել տարածքը, նախարարությունից ստացել են պատասխանը, որ փակելով ստորգետնյա ավտոտնակների ելքն ու մուտքը, խախտվում է ՀՀ շինարարական նորմատիվների 5-րդ կետի 15-րդ կետը։ Իսկ այնտեղ նշվում է, որ ցանկացած ստորգետնյա ավտոկանգառ պետք է ունենա նվազագույնը երկու տարանջատված մուտք ու ելք, հակառակ դեպքում շահագործումն արգելվում է։ Քաղաքացիները, ըստ մեր զրուցակցի, նորից դիմել են Երեւանի քաղաքապետարան, որպեսզի վերցնեն նախագիծն ու իմանան, թե ինչ է կատարվելու իրենց տարածքի հետ։